Komunikazzjoni tal-Kummissjoni dwar ir-reviżjoni tad-direttiva tal-Kunsill 2001/86/KE tat-8 ta' Ottubru 2001 li tissupplimenta l-Istatut għal kumpanija Ewropea rigward l-involviment tal-ħaddiema /* KUMM/2008/0591 finali */





[pic] | KUMMISSJONI TAL-KOMUNITAJIET EWROPEJ | Brussel 30.9.2008 KUMM(2008)591 finali KOMUNIKAZZJONI TAL-KUMMISSJONI dwar ir-reviżjoni tad-Direttiva tal-Kunsill 2001/86/KE tat-8 ta' Ottubru 2001 li tissupplimenta l-Istatut għal kumpanija Ewropea rigward l-involviment tal-ħaddiema KOMUNIKAZZJONI TAL-KUMMISSJONI dwar ir-reviżjoni tad-Direttiva tal-Kunsill 2001/86/KE tat-8 ta' Ottubru 2001 li tissupplimenta l-Istatut għal kumpanija Ewropea rigward l-involviment tal-ħaddiema INTRODUZZJONI Ir-Regolament tal-Kunsill (KE) Nru 2157/2001[1] (minn hawn 'il quddiem “ir-Regolament”) jistabbilixxi Statut għal kumpanija Ewropea (minn hawn 'il quddiem "SE”) bil-ħsieb li jinħoloq qafas legali uniformi li jippermetti lill-kumpaniji minn Stati Membri differenti li jippjanaw u jwettqu l-organizzazzjoni mill-ġdid tan-negozji tagħhom fuq skala Komunitarja. Id-Direttiva tal-Kunsill 2001/86/KE[2] (minn hawn 'il quddiem “id-Direttiva”) tissupplimenta r-Regolament f’dak li għandu x’jaqsam mal-involviment tal-impjegati[3], bil-għan li jiġi żgurat li l-istabbiliment ta’ SE ma jfissirx it-tnaqqis tal-prassi ta’ involviment tal-impjegati li tkun teżisti fil-kumpaniji li jieħdu sehem fil-ħolqien tal-SE. Kif rikjest mill-Artikolu 15 tad-Direttiva, f’din il-Komunikazzjoni, il-Kummissjoni qed tirrevedi l-applikazzjoni tad-Direttiva bil-ħsieb li tipproponi kull emenda meħtieġa. Bi tħejjija għal din ir-reviżjoni, il-Kummissjoni kkummissjonat rapport minn esperti indipendenti u, lill-Istati Membri u lill-Imsieħba Soċjali Ewropej, indirizzatilhom kwestjonarju flimkien ma’ abbozz tar-rapport. TRASPOżIZZJONI TAD-DIRETTIVA Fuq talba tal-Kunsill, il-Kummissjoni waqqfet Grupp ta’ Esperti magħmul minn esperti nazzjonali u l-kunsilliera tal-affarijiet soċjali sabiex jipprovdu forum għad-diskussjonijiet dwar l-arranġamenti għat-traspożizzjoni tad-Direttiva fil-leġiżlazzjoni nazzjonali. Il-grupp kellu laqgħat bejn Diċembru 2001 u Ġunju 2003 li matulhom, il-kwistjonijiet ewlenin li jirriżultaw mill-implimentazzjoni tad-Direttiva, ġew diskussi b’mod estensiv[4]. Minkejja din il-ħidma ta' tħejjija, sitt Stati Membri biss ittrasponew id-Direttiva qabel l-iskadenza stabbilita fid-Direttiva (it-8 ta’ Ottubru 2004), u kien hemm bżonn ta’ iktar minn sentejn biex il-miżuri meħtieġa jiġu stabbiliti fl-Istati Membri kollha[5]. Fir-rigward tal-kwalità tal-implimentazzjoni, ir-rapport imsemmi qabel li tħejja mill-esperti indipendenti[6] juri li hemm bżonn li diversi kwistjonijiet jiġu kkjarifikati jew ivverifikati iktar mill-Kummissjoni (cf. il-punt 3.6 ta’ hawn taħt). IL-KONTENUT TAD-DIRETTIVA Il-prinċipju ewlieni Il-prinċipju fundamentali u l-għan iddikjarat ta' din id-Direttiva huwa li jiġu żgurati d-drittijiet tal-impjegati fir-rigward tal-involviment fid-deċiżjonijiet tal-kumpanija. Id-drittijiet tal-impjegati fis-seħħ qabel l-istabiliment ta’ SE għandhom jipprovdu l-bażi għad-drittijiet tal-involviment tal-impjegati f’SE (il-prinċipju ta' "qabel u wara"). Dan l-għan jiġi segwit primarjament permezz ta’ ftehim innegozjat bejn il-meniġment tal-kumpaniji kkonċernati u r-rappreżentanti tal-impjegati. Fin-nuqqas ta’ ftehim fi żmien perjodu ta’ sitt xhur (li, bi qbil, jista’ jiġi estiż sa 12-il xahar), id-Direttiva tistabbilixxi ġabra ta’ regoli sussidjarji. Barra minn hekk, ir-rappreżentanti tal-impjegati jistgħu jiddeċiedu li ma jiftħux in-negozjati jew li jitterminaw negozjati diġà mibdija, u jserrħu sempliċement fuq ir-regoli tat-tagħrif u l-konsultazzjoni tal-ħaddiema fis-seħħ fl-Istati Membri fejn l-SE għandha l-impjegati. Il-proċedura tan-negozjati Il-leġiżlazzjoni applikabbli għall-proċedura tan-negozjati hija dik tal-Istat Membru fejn ikun jinsab l-uffiċċju rreġistrat tal-SE. Bħall-bidu tan-negozjati, hija r-responsabbiltà tal-maniġment tal-kumpaniji li jipparteċipaw fit-twaqqif ta’ SE biex jieħu l-passi neċessarji hekk kif jiġi deċiż li se jiġi stabbilit SE. Għall-iskop tan-negozjati, għandu jinħoloq korp speċjali tan-negozjati (minn hawn 'il quddiem “SNB” – special negotiating body ) li jirrappreżenta lill-impjegati. Il-membri tal-SNB għandhom jiġu eletti jew maħtura fi proporzjon mal-għadd ta’ impjegati f’kull Stat Membru mill-kumpaniji parteċipanti u s-sussidjarji u l-istabbilimenti tagħhom. Il-metodu li għandu jintuża għall-elezzjoni jew il-ħatra tal-membri li għandhom jiġu eletti jew maħtura fit-territorju tagħhom huwa f’idejn l-Istati Membri. Id-Direttiva tindirizza s-sitwazzjoni fil-waqt tal-bidu tan-negozjati, iżda ma tipprovdix għal każijiet fejn iseħħ tibdil f’din is-sitwazzjoni inizjali qabel ma jintemmu n-negozjati. Minkejja dan, bosta Stati Membri adottaw dispożizzjonijiet sabiex jindirizzaw tibdil bħal dan[7]. Ir-rwol essenzjali tal-SNB huwa n-negozjar tal-kontenut tad-dritt tal-involviment tal-impjegati fl-SE mal-korpi kompetenti fil-kumpaniji parteċipanti. Madankollu, jista’ jiġi deċiż li ma jinfetħux in-negozjati jew li jiġu tterminati negozjati li diġà nbdew. Filwaqt li l-prinċipju li jirregola l-adozzjoni tad-deċiżjonijiet mill-SNB huwa maġġoranza assoluta doppja (maġġoranza assoluta tal-membri tagħha, li tirrappreżenta maġġoranza assoluta tal-impjegati), jekk l-SNB jiddeċiedi li ma jiftaħx negozjati jew itemm kwalunkwe negozjati miftuħa, tinħtieġ maġġoranza kwalifikata trippla (żewġ terzi tal-membri li jirrappreżentaw żewġ terzi tal-impjegati, inkluż il-voti tal-membri li jirrappreżentaw lill-impjegati f’mill-inqas żewġ Stati Membri). Din il-maġġoranza trippla tinħtieġ ukoll (b’ċerti kundizzjonijiet addizzjonali) meta r-riżultat tan-negozjati jkun tnaqqis tad-drittijiet tal-parteċipazzjoni. L-ispejjeż marbuta man-negozjati jiġġarrbu mill-kumpaniji parteċipanti. Il-biċċa l-kbira tal-Istati Membri inkludew test tar-raġonevolezza ta’ dawn l-ispejjeż, filwaqt li oħrajn inkludew lista indikattiva tal-ispejjeż li jridu jiġu koperti mill-kumpaniji parteċipanti. L-SNB jista' jitlob l-għajnuna ta' esperti li jagħżel hu għall-iskopijiet tan-negozjati. Il-biċċa l-kbira tal-liġijiet nazzjonali rrestrinġu n-numru ta’ esperti li għandhom jiġu ffinanzjati mill-kumpaniji parteċipanti, għal wieħed, kif permess mid-Direttiva; ftit biss[8] ma inkludewx din il-limitazzjoni. Il-kontenut tal-ftehim Wieħed mill-prinċipji ewlenin tad-Direttiva huwa li l-partijiet jitħallew jiddefinixxu liberament ir-regoli ji jorbtuhom f’dak li għandu x’jaqsam mal-involviment tal-impjegati. L-uniku limitu fuq l-awtonomija tal-partijiet huwa stipulat fil-każ li SE ikun stabbilit permezz ta’ trasformazzjoni mill-Artikolu 4(4): Il-ftehim għandu għallinqas joffri l-istess livell tal-elementi kollha tal-involviment tal-impjegati bħal dawk li jeżistu fil-kumpanija li se tiġi trasformata f’SE. Sabiex il-partijiet tan-negozjati jiġu megħjuna, id-Direttiva inkludiet lista ta’ elementi li għandhom jiġu indirizzati fil-ftehim. Min-naħa l-oħra, l-Artikolu 4(3) tad-Direttiva jagħmilha ċara li sakemm il-ftehim ma jipprovdix mod ieħor, il-ftehim mhuwiex soġġett għar-regoli standard. Ftehim li jiġi konkluż b’mod validu skont ir-regoli tal-Istat Membru tar-reġistrazzjoni jorbot lill-grupp sħiħ ta’ kumpaniji fl-SE, l-entitajiet tal-ġestjoni lokali kollha u l-impjegati kollha tal-grupp. Ir-regoli standard Kundizzjonijiet għall-applikazzjoni tar-regoli standard Ir-regoli standard japplikaw biss b’mod sussidjarju, jiġifieri (a) jekk il-partjiet tan-negozjati jaqblu, jew (b) jekk ma jkun ġie konkluż ebda ftehim sal-iskadenza ta’ sitt xhur (f'ċerti ċirkostanzi, sena) u, fuq in-naħa tal-kumpaniji parteċipanti, jekk l-entitajiet komponenti tagħhom jiddeċiedu li jkomplu bir-reġistrazzjoni tal-SE u, fuq in-naħa tal-impjegati, jekk l-SNB ma jkunx iddeċieda li ma jiftaħx negozjati jew li jtemm in-negozjati li nfetħu diġà. Barra minn hekk, safejn għandhom x’jaqsmu r-regoli standard dwar il-parteċipazzjoni tal-impjegati, id-Direttiva tistabbilixxi perċentwali minimu ta’ ħaddiema koperti mill-parteċipazzjoni (25 % fil-każ ta’ merġer u 50 % fil-każ ta' holding jew kumpanija sussidjarja) biex japplikaw ir-regoli standard. Madankollu, anki jekk dawk il-perċentwali ma jintlaħqux, tkun biżżejjed deċiżjoni mill-SNB biex jiġu applikati r-regoli standard. Il-kompożizzjoni tal-Bord Rappreżentattiv tal-impjegati Skont il-Parti 1 tal-Anness li fih ir-regoli standard, il-Korp Rappreżentattiv (minn hawn ‘il quddiem “KR") huwa magħmul mill-impjegati tal-SE u s-sussidjarji tiegħu u l-istabbilimenti eletti jew maħtura mir-rappreżentanti tal-impjegati fi proporzjon mal-għadd ta’ impjegati f’kull Stat Membru mill-kumpaniji parteċipanti u s-sussidjarji u l-istabbilimenti tagħhom. Huwa permezz tal-KR li l-impjegati jeżerċitaw id-drittijiet tagħhom li jinvolvu ruħhom fl-SE. Fil-prinċipju, il-KR għandu natura tranżitorja, minħabba li erba’ snin wara t-twaqqif tiegħu jkollu jiddeċiedi jekk jiftaħx in-negozjati dwar il-konklużjoni ta’ ftehim jew jekk ikomplix japplika r-regoli standard. Informazzjoni u konsultazzjoni Safejn għandhom x’jaqsmu l-informazzjoni u l-konsultazzjoni, il-kompetenza tal-KR hija limitata għal kwistjonijiet ta’ natura transkonfinali. Sabiex tiġi eżerċitata din il-kompetenza, il-KR għandu d-dritt li jagħmel laqgħa mal-korp kompetenti tal-SE għallinqas darba fis-sena fuq il-bażi ta’ rapporti regolari mfassla mill-organu kompetenti dwar l-evoluzzjoni tan-negozju fl-SE. Is-suġġetti għal-laqgħa jinkludu dawn li ġejjin: l-istruttura, is-sitwazzjoni ekonomika u finanzjarja, l-iżvilupp probabbli tan-negozju u tal-produzzjoni u l-bejgħ, is-sitwazzjoni u x-xejra probabbli tax-xogħol, tal-investimenti, u tal-bidliet sostanzjali li jirrigwardaw l-organizzazzjoni, l-introduzzjoni ta' metodi ġodda ta’ xogħol jew proċessi ġodda tal-produzzjoni, it-trasferimenti tal-produzzjoni, il-merġers, cut-backs jew l-għeluq tal-impriżi, tal-stabbilimenti jew ta' partijiet importanti minnhom, u t-tkeċċijiet kollettivi tal-ħaddiema minħabba n-nuqqas tax-xogħol. Barra minn rapporti regolari u l-informazzjoni mogħtija matul il-laqgħa msemmija hawn fuq, il-KR huwa intitolat (a) jirċievi informazzjoni fejn ikun hemm ċirkostanzi eċċezzjonali li jaffettwaw l-interessi tal-impjegati b'mod konsiderevoli; (b) li jitolob li ssir laqgħa straordinarja sabiex ikunu infurmati u kkonsultati; u (c) li jesprimi opinjoni; tista’ tintalab li ssir laqgħa oħra jekk din l-opinjoni ma tiġix rispettata mill-SE. Il-parteċipazzjoni tal-impjegati Fir-rigward tal-parteċipazzjoni tal-impjegati, ir-regoli standard jistipulaw prinċipalment li l-livell ta’ parteċipazzjoni fl-SE jiġi ddeterminat mil-livell ta’ parteċipazzjoni li kien hemm fil-kumpaniji parteċipanti qabel ma ġiet stabbilita l-SE. Għalhekk, jekk l-ebda waħda mill-kumpaniji parteċipanti ma kienet irregolata bir-regoli tal-parteċipazzjoni qabel ir-reġistrazzjoni tal-SE, din tal-aħħar ma għandhiex għalfejn tistabbilixxi disposizzjonijiet għall-parteċipazzjoni tal-ħaddiema. Riżervi u kunfidenzjalità, l-ispirtu tal-kooperazzjoni u l-ħarsien tar-rappreżentanti tal-impjegati Id-Direttiva tistipula li d-dmir tal-membri tal-SNB u l-KR u l-esperti li jaħtru, ma għandhomx jiżvelaw informazzjoni li tingħatalhom b’mod kunfidenzjali. Dan l-obbligu jibqa' anki wara li jiskadi t-terminu tal-kariga tagħhom. Id-Direttiva tipprovdi wkoll li, f’każijiet speċifiċi, il-korp tal-ġestjoni ta’ SE mhuwiex obbligat jittrażmetti informazzjoni jekk, skont kriterji oġġettivi, it-trażmissjoni tal-informazzjoni tista’ tkun ta’ ħsara konsiderevoli għat-tħaddim tal-SE jekk tkun ta’ preġudizzju għaliha. Huwa prinċipju bażiku tad-Direttiva li, sa fejn għandu x’jaqsam l-involviment tal-impjegati, ir-relazzjoni bejn ir-rappreżentanti tal-impjegati u l-korp kompetenti tal-SE titmexxa bi spirtu ta’ kooperazzjoni. Bl-istess mod bħal Direttivi oħra li jindirizzaw l-involviment tal-impjegati fid-deċiżjonijiet tal-kumpaniji, huma u jaqdu d-dmirijiet tagħhom, ir-rappreżentanti tal-impjegati jgawdu mill-istess protezzjoni u garanziji mogħtija lir-rappreżentanti tal-impjegati mil-liġi nazzjonali fil-pajjiż tal-impjieg tagħhom. Din il-garanzija tkopri, partikolarment, l-attendenza fil-laqgħat u l-ħlas tal-pagi għall-perjodu meħtieġ għat-twettiq ta’ dmirijiethom. Użu ħażin tal-proċeduri Id-Direttiva tobbliga lill-Istati Membri li jadottaw il-mezzi neċessarji biex jevitaw li tiġi stabbilita SE bil-għan li l-impjegati jitneħħilhom id-dritt tal-involviment, li kellhom diġà, jew li dan id-dritt ma jingħatalhomx. Skont ir-rapport tal-esperti indipendenti msemmi hawn fuq, bosta Stati Membri ma adottawx miżuri bħal dawn. Il-Kummissjoni tqis li dan huwa ta’ tħassib. KWISTJONIJIET IMQAJMA MILL-ISTATI MEMBRI U L-IMSIEħBA SOċJALI EWROPEJ FIL-KONSULTAZZJONI Ġenerali Il-maġġoranza vasta ta’ Stati Membri u Msieħba Soċjali Ewropej iqisu li, għalissa, id-Direttiva ma teħtieġx li tiġi emendata jew ikkjarifikata. Minħabba li prattikament m’hemmx esperjenza fl-applikazzjoni tad-dispożizzjonijiet nazzjonali li jittrasponu d-Direttiva, jeħtieġ iktar żmien qabel ma jkun jista’ jiġi stabbilit jekk jintħiġux xi emendi. Madankollu, tqajmu ftit kwistjonijiet li l-Kummissjoni tqis li jeħtiġilhom iktar attenzjoni. Parteċipazzjoni tal-impjegati fil-livell tal-grupp Xi Stati Membri u l-ETUC talbu li d-Direttiva tiġi kkjarifikata fir-rigward tal-kwistjoni tal-parteċipazzjoni tal-impjegati fil-livell tal-grupp. Tabilħaqq, f'ċerti Stati Membri, il-parteċipazzjoni tal-impjegati tiġi eżerċitata wkoll fil-livell ta' grupp, jiġifieri, l-impjegati fis-sussidjarji għandhom drittijiet ta’ parteċipazzjoni fil-kumpanija tal-kontroll. Id-Direttiva, fit-tieni subparagrafu tal-Artikolu 3(4), fl-Artikolu 7(2) u fil-punt (b) tal-Parti 3 tal-Anness, tqis li l-livell ta' parteċipazzjoni tal-impjegati f'kumpaniji parteċipanti (jiġifieri kumpaniji li jipparteċipaw direttament fl-istabbiliment ta' SE, skont l-Artikolu 2(b)) bħala referenza għall-applikazzjoni tal-prinċipju ta’ ‘qabel u wara’ fir-rigward tal-parteċipazzjoni tal-impjegati. Fid-dawl ta’ dan, is-sistemi ta’ parteċipazzjoni li jeżistu fl-organi ta' dawn il-kumpaniji parteċipanti biss ikunu relevanti għall-applikazzjoni tal-prinċipju ta’ ‘qabel u wara’. Għalhekk, interpretazzjoni letterali tad-dispożizzjonijiet imsemmija fuq, tista’ tirriżulta biex l-impjegati ta’ kumpaniji li jgawdu minn drittijiet ta’ parteċipazzjoni fil-livell ta' grupp jiġu miċħuda dawn id-drittijiet ta' parteċipazzjoni wara li jinħoloq l-SE – minħabba l-fatt li l-kumpanija fejn jaħdmu mhijiex kumpanija parteċipanti skont it-tifsira tad-Direttiva iżda sempliċement sussidjarja ta' kumpanija parteċipanti. Barra minn hekk, meta jkunu qed jiġu determinati l-ħaddiema li għandhom jitqiesu għall-iskopijiet tal-kalkolu tal-perċentwali skont l-Artikoli 3(4) u 7(2), id-Direttiva tirreferi wkoll għall-impjegati fil-kumpaniji parteċipanti soġġetti għal sistema ta’ parteċipazzjoni. B’riżultat ta’ dan, l-impjegati ta’ sussidjarja li għandhom id-drittijiet ta’ parteċipazzjoni fil-livell tal-kumpanija tal-kontroll, jistgħu ma jingħaddux għall-iskopijiet tal-kalkolu tal-perċentwali. Tibdiliet li jseħħu fl-SE wara li jinħoloq Xi Stati Membri qajmu l-kwistjoni li d-Direttiva ma fihiex dispożizzjonijiet li jindirizzaw tibdiliet li jseħħu f'SE wara li jinħoloq. Partikolarment, inġibdet l-attenzjoni lejn il-kwistjoni ta’ SEs irreġistrati mingħajr impjegati jew operazzjonijiet[9] u l-futur tal-involviment tal-impjegati meta l-SE tibda l-operazzjonijiet tagħha u timpjega l-ħaddiema. Skont il-premessa 18 il-prinċipju ta’ ‘qabel u wara’ għandu japplika “mhux biss waqt l-istabbiliment inizjali ta' SE iżda wkoll għall-bidliet strutturali f'SE eżistenti u għall-kumpaniji affettwati mill-proċessi tal-bidliet strutturali”. Tabilħaqq, il-punt B tal-Parti 1 tal-Anness tad-Direttiva tgħid li l-Istati Membri għandhom jiżguraw “li n-numru tal-membri, u l-allokazzjoni tas-siġġijiet fuq il-korp rappreżentattiv jiġu addattati sabiex iqisu l-bidliet li jiġru fis-SE u s-sussidjarji u l-istabbilimenti tagħha”. Barra minn hekk, l-awtonomija tal-partijiet tan-negozjati tippermettilhom jipprovdu għal mekkaniżmi li jikkunsidraw it-tibdiliet fl-SE. Madankollu, safejn għandhom x’jaqsmu d-drittijiet ta’ parteċipazzjoni tal-impjegati, id-Direttiva ma tipprovdix għal mekkaniżmu bħal dan li jindirizza s-sitwazzjoni fejn, pereżempju, SE bi ftit (jew mingħajr) impjegati fil-waqt tat-twaqqif tiegħu sussegwentement iżid l-għadd tal-ħaddiema jew fejn SE soġġett għal parteċipazzjoni tal-impjegati jittrasferixxi l-uffiċċju rreġistrat tiegħu u jiġi assorbit minn kumpanija ta' tip differenti mingħajr parteċipazzjoni (jew b’inqas parteċipazzjoni). F’dawn is-sitwazzjonijiet, id-drittijiet tal-parteċipazzjoni tal-impjegati jistgħu jintilfu jew jitnaqqsu. Il-liġi Komunitarja diġà indirizzat il-kwistjoni ta’ merġers domestiċi sussegwenti (l-Artikolu 16(7) tad-Direttiva 2005/56/KE[10]) billi tobbliga lill-kumpanija li tirriżulta mill-merġer li tiżgura li d-drittijiet ta’ parteċipazzjoni tal-impjegati jitħarsu għal perjodu ta' tliet snin. Għal dan il-għan ir-regoli dwar il-parteċipazjoni tal-impjegati fil-kumpanija li tirriżulta minn merġer transkonfinali għandhom jiġu applikati mutatis mutandis . Id-drittijiet ta’ parteċipazzjoni tal-impjegati meta SE jikkonverti f’kumpanija pubblika limitata Il-Ġermanja u l-ETUC ġibdu l-attenzjoni lejn il-fatt li fin-nuqqas ta’ limitazzjoni fid-Direttiva, il-konverżjoni ta’ SE f’kumpanija pubblika limitata (permessa mill-Artikolu 66 tar-Regolament SE) tista' tirriżulta fit-tnaqqis jew it-telfa ta' drittijiet ta' parteċipazzjoni jekk l-għamla tal-kumpanija adottata ma tkunx soġġeta għal parteċipazzjoni tal-impjegati jew jekk il-livell ta’ parteċipazzjoni tal-impjegati titnaqqas. Il-liġi Komunitarja diġà kellha x’taqsam ma' kwistjoni simili (l-Artikolu 16(6) tad-Direttiva 2005/56/KE) billi obbligat lil kumpanija bħal din li tieħu għamla legali li tippermetti l-eżerċizzju ta’ drittijiet ta’ parteċipazzjoni. Il-kumplessità tal-proċedura għall-involviment tal-impjegati Xi Stati Membri ġibdu l-attenzjoni lejn il-ħtieġa li jiġu simplifikati u armonizzati l-proċeduri stabbiliti mid-Direttivi differenti dwar l-informazzjoni, il-konsultazzjoni u l-parteċipazzjoni tal-impjegati. BusinessEurope tqis li d-dispożizzjonijiet ikkumplikati u strutturati wisq fir-rigward tal-parteċipazzjoni tal-impjegati, u l-ħolqien ta’ Korp Speċjali għan-Negozjati, kienu ostaklu sostanzjali li jfixkel lill-kumpaniji milli jagħmlu użu aħjar mill-Istatut Ewropew tal-Kumpaniji. Fil-fehma tagħha, tinħtieġ iktar flessibilità sabiex tissaħħaħ l-awtonomija tal-imsieħba soċjali fil-livell tal-kumpanija u b'hekk ikunu possibbli soluzzjonijiet speċifiċi għall-ħtiġijiet tal-kumpanija u l-impjegati tagħha. Kwistjonijiet oħrajn Il-Ġermanja tqis li t-terminu "l-elementi kollha ta' involviment tal-ħaddiema" kif imsemmi fl-Artikolu 4(4) u l-Parti 3(a) tal-Anness għandu jingħata interpretazzjoni wiesa’ u għandu jinkludi wkoll, pereżempju, l-għadd ta’ rappreżentanti tal-bord superviżorju jew amministrattiv. L-ETUC, fiwaqt li jqis li għadu kmieni wisq biex tiġi riveduta d-Direttiva, jenfasizza l-kwistjonijiet li ġejjin: (a) id-daqs tal-organu fejn tiġi eżerċitata l-parteċipazzjoni ma għandux jiġi eskluż min-negozjati; (b) sabiex jiġi aċċertat il-livell tal-parteċipazzjoni għall-iskopijiet tal-applikazzjoni tal-prinċipju ta’ “qabel u wara”, mhux biss għandhom jitqiesu d-drittijiet tal-parteċipazzjoni eżerċitati fil-prattika, iżda wkoll id-drittijiet tal-parteċipazzjoni mogħtija mil-leġiżlazzjoni nazzjonali iżda li mhumiex eżerċitati fil-prattika; (c) ir-rappreżentanti tal-impjegati fl-SE għandhom jingħataw livell uniformi ta’ protezzjoni; (d) il-KR għandu jiġi involut, għallinqas fl-istess waqt li l-informazzjoni u l-konsultazzjoni tkun rikjesta mil-liġi nazzjonali; (e) ir-rappreżentazzjoni tal-interessi partikolari tal-impjegati żgħażagħ u ta’ impjegati b’diżabilità għandha tiġi żgurata fil-livell Ewropew. KONKLUżJONIJIET Id-Direttiva ilha operattiva biss fl-UE mill-2007 'l hawn. Skont dejta uffiċjali[11], 146 SE ġew irreġistrati sa nofs Ġunju 2008. Tlettax-il Stat Membru biss kellu SEs irreġistrati fit-territorju tagħhom, u, minn dawn, tnejn biss (il-Ġermanja u r-Repubblika Ċeka) kellhom iktar minn 10 rreġistrati. Skont il-maġġoranza tal-Istati Membri u l-imsieħba soċjali Ewropej, hemm nuqqas ta’ esperjenza prattika fl-applikazzjoni tad-Direttiva. Il-Kummissjoni taqbel magħhom li għadu kmieni wisq biex wieħed jirrevediha għalissa. Il-Kummissjoni tagħraf il-kumplessità tal-proċedura mwaqqfa mid-Direttiva għall-involviment tal-impjegati. Madankollu, għandu jiġi mfakkar li l-adozzjoni tad-Direttiva kienet ir-riżultat ta’ kompromess delikat bejn l-Istati Membri li ħa iktar minn 30 sena ta’ negozjati biex jintlaħaq. Din il-Komunikazzjoni identifikat xi kwistjonijiet li jixirqilhom jitqiesu iktar. Madankollu, fid-dawl tal-fatt li d-Direttiva tikkomplementa r-Regolament u li r-Regolament wasallu ż-żmien li jiġi rivedut fi tmiem l-2009, il-Kummissjoni f’dak il-waqt se tikkunsidra kemm ikun xieraq li jiġu riveduti ż-żewġ strumenti u l-ambitu ta’ tali reviżjoni. Sadanittant, il-Kummissjoni se timmonitorja l-implimentazzjoni korretta tad-Direttiva, u se tkompli tippromwovi l-aħjar prassi u ttejjeb il-ħolqien tal-kapaċità tal-partijiet interessati kollha permezz ta’ seminars, korsijiet ta’ taħriġ, studji u appoġġ finanzjarju għal proġetti mressqa minn rappreżentanti tal-impjegati u ta’ dawk li jħaddmu[12]. [1] Ir-Regolament tal-Kunsill (KE) Nru 2157/2001 tat-8 ta' Ottubru 2001 dwar l-Istatut għal kumpanija Ewropea (SE) (ĠU L 294, 10.11.2001, p. 1). [2] Id-Direttiva tal-Kunsill 2001/86/KE tat-8 ta' Ottubru 2001 li tissupplimenta l-Istatut għal kumpanija Ewropea fir-rigward tal-involviment tal-ħaddiema, ĠU L 294, 10.11.2001, p. 22. [3] "Involviment tal-ħaddiema" tfisser kull mekkaniżmu, inklużi t-tagħrif, il-konsultazzjoni u l-parteċipazzjoni, li permezz tagħhom ir-rappreżentanti tal-ħaddiema jistgħu jeżerċitaw influwenza fuq id-deċiżjonijiet meħuda fil-kumpanija (l-Artikolu 2(h) tad-Direttiva). [4] Id-dokumenti ta’ ħidma tal-Grupp jistgħu jinstabu fil-websajt: http://ec.europa.eu/employment_social/labour_law/docs/2007/merged_working_papers_en.pdf [5] http://ec.europa.eu/employment_social/labour_law/docs/new_general_table_en.pdf. [6] Ir-rapport jinstab fil-websajt: http://ec.europa.eu/employment_social/labour_law/docs/2008/synthesis_report86_en.pdf. [7] BE, CZ, ES, LV, MT, PL, SI, SE, UK. [8] DE, IE, LV, SE. [9] Iktar minn nofs l-SEs li għalihom m'hemmx dejta disponibbli ma kellhomx impjegati fil-waqt tar-reġistrazzjoni. Sors: http://www.worker-participation.eu/european_company/se_companies. [10] Id-Direttiva 2005/56/KE tal-Parlament Ewropew u tal-Kunsill tas-26 ta’ Ottubru 2005 dwar merġers transkonfinali ta' kumpaniji ta' responsabbiltà limitata, ĠU L 310, 25.11.2005, p. 1. [11] Suppliment ta' Il-Ġurnal Uffiċjali tal-Unjoni Ewropea . http://www.ted.europa.eu/ [12] Il-Kummissjoni tippromwovi diversi azzjonijiet b’dawn l-għanijiet, partikolarment taħt l-intestatura tal-baġit 04.030303 — Informazzjoni, konsultazzjoni u parteċipazzjoni tar-rappreżentanti tal-impriżi.